Sidane Pak Bambang uga mbatalake niyate nyalonake Lurah. Senajan kadhere janji sedhiya dadi bentenge Pak Bambang sakulawaga, nanging Pak Bambang tetep ora gelem mbacutake. Sebab ora bakal dheweke neng ngendi-ngendi tansah dikawal kadher-kadhere. Ing sawijining wektu mesthi salah siji anggota keluwargane bakal ketemu karo preman-preman balane Pak Marno dhewekan tanpa kawalan. Amarga kahanan sing wis digawe kaya mengkono kuwi, mula ora aneh yen saiki mung ana calon tunggal sing lungguh ing kursi calon Lurah. Kuwi wae jagone sawijining wanita, garwane mantan Lurah. Sing luwih mrihatinake, Bu Marno manggung mung merga dipeksa dening Pak Marno, ora saka gregete dhewe. Pancen satemene Bu Marno ora karep, nanging amarga ana pamrih kanggo nutupi kebobrokane nalika njabat Lurah sadurunge, Pak Marno meksa Bu Marno kudu njago ing pilihan Lurah wektu iki. Pinangka jejere wanita sing bekti marang kakunge, senajan kanthi kepeksa Bu Marno bisane mung manut. ***